|  |
| --- |
|  |

# Vejledning til AUB-aftalen

KL indgik den 28. maj 2020 en trepartsaftale om ”Ekstraordinær hjælp til elever og lærlinge samt virksomheder (håndtering af ubalance i Arbejdsgivernes Uddannelsesbidrag)”, som udmønter opsparingen i Arbejdsgivernes Uddannelsesbidrag (AUB).

Med aftalen udmøntes samlet set 5,4 mia. kr. af den forventede opsparing i AUB i 2020. Aftalen adresserer hovedsagelig den private sektors lærepladsudfordringer som følge af Corona-krisen, men der er også vigtige kommunale aftryk til i alt 0,6 mia. kr. De midler, der tilbageføres til kommunerne, skal bidrage til øget uddannelsesværdi og et styrket kommunalt uddannelsesansvar bredt på erhvervsuddannelsesområdet. Det bemærkes at midlerne alene er 2020-midler.

De elementer i aftalen, der relaterer sig til kommunerne, er særligt:

* Nedsættelse af AUB-bidrag i 2020 i alt 400 mio. kr. Heraf
	+ 266 mio. kr., som skal være med til at øge antallet af lærepladser, så elever på erhvervsuddannelserne har større sikkerhed for at få en læreplads trods Coronakrisen.
	+ 134 mio. kr. fremrykket udbetaling af voksen-, efter- og videreuddannelsesbidrag.
* Forhøjet lønrefusion resten af 2020 - 48 mio. kr.
* Bonus til rekruttering af elever i kommuner og regioner - 120 mio. kr. (heraf forventeligt ca. 96 mio. kr. til kommunerne)
* Styrkelse af velfærdsuddannelser, herunder social og sundhed - 50 mio. kr. Heraf:
	+ 10 mio. kr. til sommerferiegabet for SOSU-elever
	+ 10 mio. kr. til rekruttering af nyledige til SOSU-området
	+ 30 mio. kr. til yderligere initiativer på SOSU-området.

**Nedsættelse af AUB-bidraget i 2020**

Bidragsnedsættelsen vedr. eud-området på i alt 266 mio. kr. skal ses som et ekstraordinært tilskud i lyset af COVID-19-situationen, herunder til at understøtte, at kommunerne kan opretholde praktikpladser, og dermed understøtte rekrutteringen af bl.a. velfærdsmedarbejdere. Det er derfor i forbindelse med økonomiaftalen aftalt, at midlerne er øremærket til at understøtte praktikpladsområdet. Det er vigtigt, at midlerne især og hurtigst muligt fører til nye praktikpladser og et styrket fokus i uddannelsesansvaret generelt. Det gælder både SOSU-området og de øvrige erhvervsuddannelser, herunder kontorområdet og tandklinikassistenter.

Hvis dele af midlerne ikke er anvendt til praktikpladsformål med udgangen af 2020, forventes de at blive modregnet i det samlede coronaregnestykke, når regeringen og KL ultimo 2020 gennemfører opfølgende drøftelser om evt. yderligere håndtering af kommunernes COVID-19 udgifter i 2020. Den nærmere opfølgning samt rammerne for evt. modregning står stadig uklart.

Det er derfor nødvendigt at den enkelte kommune indberetter til KL, hvordan deres bidragsnedsættelse vedr. eud er anvendt på praktikpladsområdet. KL vender tilbage med nærmere oplysninger om indberetningsbehov- og tidspunkt. KL vil søge at gøre rammen for indberetningen så enkel og objektiv som muligt.

Midlerne kan anvendes bredt til praktikpladsformål. Det gælder både oprettelse af nye praktikpladser (efter 1. maj 2020) og praktikpladsunderstøttende initiativer mere bredt, udover det, kommunerne er forpligtet. Det kan fx være [frafaldsunderstøttende](https://www.kl.dk/arbejdsgiver/arbejdsgiverpolitik/flere-haender-i-sundheds-og-aeldresektoren/materiale-til-fastholdelse-paa-social-og-sundhedsuddannelserne/) initiativer, ansættelse under grundforløb, opkvalificering af vejledere mv. Kommunerne bør i vidt omfang søge at anvende midlerne til nye aftaler eller nye initiativer med praktikpladsformål. KL opfordrer således til, at midlerne anvendes til bl.a. at [investere i understøttende indsatser](https://soundcloud.com/user-110637407/kl-podcast-om-sosu-rekruttering/s-6eATF), som kommunerne kan stå på i den fremadrettede uddannelsesindsats. Formålet er at styrke kommunernes uddannelsesindsats bredt set.

Se afsnittet om rekruttering neden for ift. konkrete eksempler på initiativer på sundheds- og ældreområdet, der evt. også kan give inspiration til fastholdelsesindsatser på andre uddannelsesområder. KL opfordrer derudover til, at kommunerne og KKR videndeler de mange gode eksempler på virksomme indsatser på praktikpladsområdet. Der er således ikke tale om en udtømmende liste.

I oprettelsen af nye pladser opfordrer KL desuden til at se bredt på kompetencebehovet i kommunen, også udover sundheds- og ældreområdet. Selvom kommunerne generelt løfter et stort uddannelsesansvar, er der nogle uddannelsesområder, hvor kommunerne kan yde en større uddannelsesindsats, set ift. hvor mange faglærte kommunerne beskæftiger inden for området. Det gælder særligt tandklinikassistenter og kontoruddannede, men også det tekniske område.

Derudover opfordrer KL til at tænke udover kommunens eget kompetencebehov. Mange brancher står i en meget vanskelig situation med coronakrisen og kommunerne kan bidrage til at sikre, at det ikke fører til at en stor generation af unge ikke kan få deres uddannelse. Det kan bl.a. ske ved brug af sociale klausuler i udbud, jf. også økonomiaftalen for 2020.

Udgifterne til nye aftaler vil også strække sig udover 2020 og udgifterne til nyoprettede pladser efter 1. maj 2020 kan derfor angives for hele uddannelsesperioden i indberetningen til KL. Der er dog alene tale om en øget forbrugsmulighed i 2020.

*Rekruttering til ældre- og sundhedsområdet – ideer til udmøntning af midler*

Regeringen, KL og Danske Regioner blev med aftalen om hhv. kommunerne og regionernes økonomi for 2020 enige om at nedsætte [en task force, der fik til opgave at drøfte rekruttering af social- og sundhedsmedarbejdere](https://fm.dk/media/18061/veje_til_flere_haender-task_force_om_social-_og_sundhedsmedarbejdere_web_a.pdf). Task Forcen bygger tillige videre på en lang række initiativer i hhv. kommuner, regioner og uddannelsesinstitutioner herunder KL’s handleplan flere hænder til ældre- og sundhedsområdet og dimensioneringsaftalen for 2020-21. Se [link](https://www.kl.dk/media/16539/flere-haender-i-aeldre-og-sundhedssektoren.pdf).

KL opfordrer til, at de tilbageførte AUB-midler i medfør af trepartsaftalen *Ekstraordinær hjælp til elever og lærlinge samt virksomheder* i vid udstrækning anvendes til at understøtte udmøntning af anbefalingerne i hhv. Task forcen *Veje til flere hænder* (maj d.å.), KL’s handleplan *flere hænder til ældre- og sundhedsområdet* (nov.2018), samt SOSU-dimensioneringsaftalen for 2020-21 samt yderligere gode tiltag på frafald og fastholdelse som kommunerne lokalt har igangsat som led i en øget rekrutterings- og fastholdelsesindsats.

Udmøntningen af disse midler skal også ses i forhold til den videre udvikling af kapacitet og kompetencer i det nære sundhedsvæsen.

Som supplement til bidragsnedsættelsen er der tillige afsat et antal puljer, der i formål overlapper det bidragsnedsættelsen kan anvendes til. Bidragsnedsættelsen vil således også fungere til at fylde op hvor puljerne ikke dækker aktivitetsudgifter fuldt ud. I det følgende gives der eksempler, under tre overskrifter fra Task Forcen:

* *Styrket rekruttering og fastholdelse på social- og sundhedsuddannelserne*
* *Bedre overgange mellem skole og praktik*
* *Styrket kvalitet i praktikforløbene*

*Styrket rekruttering og fastholdelse på social- og sundhedsuddannelserne*

Der er i kommunalt regi igangsat rigtig mange rekrutteringsindsatser de seneste år. Det være sig øgede strategiske samarbejder med jobcentrene, samarbejder med folkeskoler, EUX-garantier mm.

KL opfordrer til, at AUB-midlerne anvendes til at fortsætte de allerede igangsatte rekrutteringsinitiativer, samt tillige prioriterer initiativer målrettet en øget rekruttering til social- og sundhedsassistentuddannelsen – listen giver alene eksempler og er ikke udtømmende: Derudover er det også vigtigt at fremhæve alle de gode lokale eksempler og initiativer der pågår lokalt i de enkelte kommuner og samarbejdet og videndeling på konkrete erfaringer og resultater i de enkelte KKR og på tværs heraf.

* Oprettelse af de i alt 6.000 social- og sundhedsassistent og 3.000 social- og sundhedshjælperpladser med henblik på at indfri den stigning på ca. 35 pct. som blev aftalt i praktikpladsaftalen for 2020-21.Se [link](https://www.kl.dk/media/18474/sosu-aftaletekst.pdf) til aftalen.
* I højere grad at indgå uddannelsesaftaler, der også omfatter grundforløbet jf. Task Forcens anbefaling #2 mhp. at:
* I som kommuner kan bruge den aktuelle Covid19 situation til at få nogle af de meget kvalificerede ledige til at vælge en karriere i det nære sundhedsvæsen. Der er afsat 10 mio. kr. til at understøtte ansættelse af flere voksne ny-ledige.
* Tiltrække flere unge fx via EUX, så de vælger assistentuddannelsen fremfor STX i gymnasiet. Behov for et styrket strategisk institutionssamarbejde mellem SOSU-skole og det almene gymnasium for at gøre valget for de unge lettere.
* Fortsat tæt samarbejde med jobcentrene mhp. rekruttering af ledige via SOSU-afklarings- og forberedelsesforløb som fx SOSU-klar mfl.
* Styrket fokus på at sikre god overgang mellem praktikforløbene i assistentuddannelsen mhp. at reducere frafald, der knytter sig til overgangene i praktikken.
* Sprog, kultur og læringsstøttende initiativer under praktiktikken mhp. at sikre kvalitet såvel som fastholdelse og øget gennemførsel. Midler kan anvendes til tilbud om sprogundervisning (VUC SOSU-skolen) under praktiktikken, tilknytning af talepædagog, mentorer, grundlæggende forståelse af forskellige kulturer, herunder fx også tilberedning af smørrebrød mm. Jf. Task Forcen anbefaling # 6 Bemærk, at midlerne kan supplere aktiviteter, der også falder under 30 mio. kr. puljen vedr. yderligere initiativer på SOSU-området herunder styrket initiativer til sprog, kultur og læringsunderstøttelse i praktikken.

*Bedre overgange mellem skole og praktik*

Ca. hver tredje elev, der er startet på GF2 er faldet fra i overgangen mellem grund- og hovedforløbet. Ligeledes er der et stort frafald i starten af uddannelsen, særligt i praktikken.

KL opfordrer til, at AUB-midlerne anvendes til at fortsætte og evt. styrke nogle af de mange fastholdelsesinitiativer, der allerede er igangsat som fx:

* Fremrykke tidspunktet for indgåelse af en uddannelsesaftale for elever på GF2, til fx 8-10 uger inden eleverne er startet på GF2. Elevernes motivation for at færdiggøre og bestå GF2 øges, og skolen har overblik over hvilke elever der fortsat mangler uddannelsesaftale jf. TF-anbefaling #11.
* Fokus på styrket og systematisk forberedelse af elvevelkomst i praktik jf. KL’s materialepakke om frafald. Find materialepakken [her](https://www.kl.dk/arbejdsgiver/arbejdsgiverpolitik/flere-haender-i-sundheds-og-aeldresektoren/materiale-til-fastholdelse-paa-social-og-sundhedsuddannelserne/)
* Tilbyde elever på GF2 snusepraktik mhp. forberedelse af området, kollegaer og opgaver.
* Tilbyde flere elever uddannelsesaftaler efter Ny-Mesterlæreordningen, hvor eleverne i stedet for GF2 starter sit uddannelsesforløb direkte i praktik.
* Dækning af ekstra elevlønsudgifter i forbindelse med forlængelse af uddannelsesaftaler, i tilfælde hvor eleven, efter en konkret læringsmæssig vurdering, vurderes at have gavn heraf.

*Styrket kvalitet i praktikforløbene*

Mange kommuner oplever, at flere elever er særligt udfordrede, socialt, personlige eller fagligt. Samtidig stiller særligt den nye assistentuddannelse øgede faglige krav til eleverne – herunder krav til kompetencer om farmakologi, sammenhængende forløb samt at fra praktikken sikres faglig progression igennem uddannelsen og de tre praktikperioder. Disse øgede krav er over de seneste år blevet reflekteret tilbage assistentvejledningen.

KL opfordrer til, at AUB-midlerne anvendes til at prioritere en styrket kvalitet i praktikvejledningen – herunder at sikre en opkvalificering og kapacitetsudbygning af praktikvejledning, der matcher den store og komplekse uddannelsesopgave og de kommende års udvikling af det nære sundhedsvæsen fx:

* ”[Professionalisering](https://soundcloud.com/user-110637407/kl-podcast-om-sosu-rekruttering/s-6eATF)” af praktikvejledning – herunder at vejledningen forsøges koncentreres på færre medarbejdere, der til gengæld har vejledning som fuldtidsjob. Få fx inspiration via podcast [her](https://soundcloud.com/user-110637407/kl-podcast-om-sosu-rekruttering/s-6eATF).
* En styrkelse af det strategiske ophæng af uddannelsesopgaven på direktionsniveau – herunder fokus, at uddannelsesopgaven er tal og fakta understøttet.
* En styrkelse af den decentrale ”uddannelseskultur” på de enkelte praktiksteder så uddannelsesansvaret løftes af alle kollegaer, der naturligt bistår i den daglige oplæring af elever.
* Investering i et opkvalificeringsløft af vejlederkorpset, med fx akademimoduler i pædagogik, coach teknikker o. lign. så der er kompetencer, der tilgodeser alle elevtyper både unge, voksne, stærke og udfordrede elever.
* Særligt fokuserede vejledningsindsatser til fx unge, EUX-elever, eller voksne hjælpere under uddannelse til assistenter.
* Styrke de formaliserede samarbejder med uddannelsesinstitutionen.

Ovenstående er blot eksempler der kan være andre gode initiativer i jeres eller nabokommunen.

**Spørgsmål og svar**

KL er i løbende dialog med staten om implementering af aftalen. Der kan således opstå nye afklaringer undervejs i processen. Spørgsmål og svar nedenfor vil løbende blive opdateret pga. løbende afklaring og nye spørgsmål.

*Nedsættelse af AUB-bidraget*

1. Hvornår bliver pengene udbetalt?

Svar: Bidragsnedsættelsen sker i forbindelse med ”Samlet Betaling” senest den 8. juli 2020. Der er ikke tale om en fordeling via bloktilskuddet, men et fradrag i Samlet Betaling pr. bidragsudløsende medarbejder i ATP. En evt. manko forventes refunderet a conto pr. SE-nr.

1. Hvor stor en del af bidragsnedsættelsen tilfalder vores kommune?

Svar: Bidragsnedsættelsen sker pr. bidragsudløsende medarbejder i ATP. Bidragsnedsættelserne vedrører reelt flere kvartaler. Når bidragsnedsættelsen skal beregnes for den enkelte kommune, skal der derfor beregnes ud fra hvor mange fuldtidsansatte kommunen har haft i de enkelte kvartaler, jf. skemaet nedenfor.

|  |  |  |  |
| --- | --- | --- | --- |
| **AUB** |   |   |   |
| Kvartal | Oprindelig årssats (kr.) | **Justeret årssats (kr.)** | **Nedsættelse pr kvt (kr.)** |
| Q1 2020 | 2.468 | **0,00** | **617** |
| Q4 2019 | 2.415 | **2.115,59** | **74,8525** |

|  |  |  |  |
| --- | --- | --- | --- |
| **VEU** |   |   |   |
| Kvartal | Oprindelig årssats (kr.) | **Justeret årssats (kr.)** | **Nedsættelse pr kvt (kr.)** |
| Q1 2020 | 323 | **0** | **80,75** |
| Q4 2019 | 451 | **0** | **112,75** |
| Q3 2019 | 451 | **0** | **112,75** |
| Q2 2019 | 451 | **330,07** | **30,2325** |

1. Hvilke formål kan bidragsnedsættelsen vedr. eud-området anvendes til?

Svar: Bidragsnedsættelsen vedr. eud-området på i alt 266 mio. kr. skal ses som et ekstraordinært tilskud i lyset af COVID-19-situationen, herunder til at understøtte, at kommunerne kan opretholde praktikpladser, og dermed understøtte rekrutteringen af bl.a. velfærdsmedarbejdere. Det er derfor i forbindelse med økonomiaftalen aftalt, at midlerne er øremærket til at understøtte praktikpladsområdet. Det bliver vigtigt, at midlerne især og hurtigst muligt fører til nye praktikpladser og et styrket fokus i uddannelsesansvaret generelt.

Midlerne kan anvendes bredt til praktikpladsformål. Det gælder både oprettelse af nye praktikpladser (efter 1. maj 2020) og praktikpladsunderstøttende initiativer mere bredt, udover det, kommunerne er forpligtet til. Det kan fx være frafaldsunderstøttende initiativer jf. også KL’s handleplan – flere hænder i ældre- og sundhedssektoren, ansættelse af elever allerede under grundforløb, investering i opkvalificering af praktikvejledere mhp. at sikre såvel kapacitet og kvalitet i uddannelsesopgaven, samt opfyldelse af den øgede dimensionering på social- og sundhedsuddannelserne.

Udmøntningen af midlerne skal tillige understøtte og ses i sammenhæng med anbefalingerne i Task Forcen – veje til flere hænder, juni 2020.

Udgifter til nyoprettede praktikpladser kan angives for hele uddannelsesperioden, dvs. udover 2020.

1. Skal bidragsnedsættelsen prioriteres lokalt eller centralt?

Svar: Bidragsnedsættelsen giver en øget likviditet pr. SE-nr. Det vil være en politisk prioritering i den enkelte kommune, om midlerne skal anvendes i de decentrale enheder, hvor midlerne frigives, eller prioriteres på tværs af kommunen.

1. Hvordan skal man forstå at midlerne anvendes til praktikpladsformål?

Svar: Hvis I fx planlægger en opkvalificeringsindsats af jeres vejledergruppe i 2020, fx tilbud om AMU eller akademimodul el. lign som et led i at styrke kvaliteten i uddannelsesopgaven og reducere frafald så flere elever gennemfører uddannelserne, vil det tælle som praktikpladsformål.

1. Kan midlerne anvendes til at dække elevløn?

Svar: Midlerne kan anvendes bredt til praktikpladsformål, også til at finansiere uddannelsesaftaler.

1. Hvordan bliver der fulgt op på anvendelsen af det tilbagebetalte AUB-bidrag?

Svar: Hvis der er nogle af midlerne, der ikke er anvendt til praktikpladsformål med udgangen af 2020, vil de blive modregnet i det samlede coronaregnestykke, når regeringen og KL ultimo 2020 gennemfører opfølgende drøftelser om evt. yderligere håndtering af kommunernes COVID-19 udgifter i 2020.

Det er derfor nødvendigt, at den enkelte kommune indberetter til KL, hvordan deres bidragsnedsættelse vedr. eud er anvendt på praktikpladsområdet. KL vender tilbage med nærmere oplysninger om indberetningsbehov- og tidspunkt.

1. Kan de 266 mio. kr. anvendes til øget administration som følge af aftalen?

Svar: Midlerne kan anvendes bredt til praktikpladsformål. Kommunerne bør i vidt omfang søge at anvende midlerne til nye aftaler eller initiativer med praktikpladsformål. Midlerne kan anvendes til administration, når det drejer sig om praktikpladsrettede initiativer, der medfører øgede udgifter til administration, fx øget vejledningsindsats og styrket, formaliseret samarbejde med uddannelsesinstitutioner og jobcenter.

1. Hvordan skal ”nyoprettede praktikpladser” forstås? (ift. angivelse af udgifter udover 2020). Er det alle oprettede praktikpladser efter 1. maj 2020 eller kun oprettede udover det normale vi opretter?

Svar: Kommunerne bør i vidt muligt omfang søge at anvende midlerne til nye initiativer, herunder nye praktikpladser. Derfor bør midlerne prioriteres til oprettelse af pladser udover dem, kommunen alligevel ville have oprettet.

1. Hvordan måles antal nye praktikpladser? Bliver der lavet opgørelser nogle år tilbage?

Svar: KL forventer at den enkelte kommune vil blive bedt om at indberette, hvor mange nye praktikpladser, der er blevet oprettet som følge af trepartsaftalen.

1. Kan vikarudgifter i forbindelse med opkvalificeringsindsatser for vejlederne kan dækkes af bidragsnedsættelsen, herunder praktikvejlederkurser og nødvendig opdatering af grunduddannelsen?

Svar: Vikarudgifter i nogle sammenhænge kan være en forudsætning for, at kommunen kan sende medarbejdere på praktikvejlederkursus og anden opkvalificering med henblik på at øge kvaliteten af kommunens uddannelsesindsats. KL vurderer derfor at vikarudgifter hertil er inden for aftalens formål.

1. Kan lønudgifter eller vikarudgifter i forbindelse med allerede ansatte deltagelse i 17-ugers EUV1 dækkes af aftalen?

Svar: Det er intentionen med aftalen at bidragsnedsættelsen på i alt 266 mio. kr. skal føre til nye praktikpladser og et styrket fokus i kommunernes uddannelsesansvar. KL vurderer at det vil være inden for aftalens formål at opkvalificere medarbejdere fra ufaglært til faglært eller fra sosu-hjælper til sosu-assistent. Lønudgifter og vikarudgifter i den forbindelse vurderes derfor at gå ind under formålet. Hvis der er tale om en uddannelsesaftale, der er påbegyndt inden 1. maj 2020, vil det derimod være vanskeligere at henføre til aftalens formål.

1. Kan lønudgifter til elevaftaler, der omfatter *både* voksenelevløn *og* differencen op til den ordinære løn dækkes af aftalen? Det kan komme på tale i de tilfælde, hvor allerede ansatte SSHere ønsker at videreuddanne sig til SSAere – her opleves en barriere i forhold til, at medarbejderne ikke ønsker en lønnedgang i uddannelsesperioden.

Svar: Ja, det vurderes at være inden for aftalens formål at understøtte opkvalificering af medarbejdere fra sosu-hjælper til sosu-assistent med lønopfyld til ordinær løn.

*Bonus til øget rekruttering af elever på det offentlige arbejdsmarked*

1. Hvordan defineres antal indgåede aftaler efter 1. maj 2020, som udløser bonus?

Svar: Det er KL’s forståelse at der udbetales bonus med udgangen af året til alle uddannelsesaftaler, der starter efter 1. maj til og med [31. oktober 2020], både på grundforløb- og hovedforløb. Det er aftalens startdato, der vil være afgørende for, om aftalen indgår i beregningen. Der er således et yderligere incitament til at ansætte flere elever jf. udmøntningen af de 266 mio. kr. Slutdatoen for, hvornår aftaler kan tælle med, er under afklaring.

*Pulje til dækning af Sommerferiegabet*

Puljen skal understøtte, at flere elever tilbydes en uddannelsesaftale, der omfatter grundforløbet idet dette vurderes at være et blandt flere vigtige redskaber til at nedbringe det store frafald (ca. 30 pct.) mellem grund-og hovedforløbet på SOSU-uddannelserne. Puljen skal dække arbejdsgivers udgifter til elevløn i op til 4 uger, såfremt eleven afvikler ferie.

1. Hvor langt skal eleverne være på uddannelsen før, at der kan søges om dækning til SOSU-elevernes ferieperiode?

Svar: Arbejdsgiver skal kunne dokumentere, at der er udbetalt løn for mindst 10 uger på grundforløbet i 2020.

1. Kan jeg søge refusion for elevens løn i sommerferien, hvis jeg nu og frem til fx sommerferien start ansætter en elev, der netop er færdig med GF2?

Svar: Nej, det er desværre kun elever, der har været ansat i 10 uger på grundforløbet, der kan søges tilskud til.

1. Vil der være et loft på hvor mange uger man kan søge lønrefusion for i forbindelse med elevens ferieafvikling?

Svar: Arbejdsgiver får tilskud til delvis dækning af lønudgiften for op til 4 ugers ferie afholdt i begyndelsen af grundforløbet. Tilskuddets størrelse er under afklaring.

*Øget rekruttering af elever på det offentlige arbejdsmarked 10 mio. kr.*

Jf. også s. 3 og afsnit om styrket rekruttering og fastholdelse er der aktuelt pga. Covid19 situationen meget kvalificerede ledige, som kan blive et væsentlig bidrag i videreudviklingen af det nære sundhedsvæsen.

1. Hvilket beløb får kommunen i tilskud til voksenelevlønnen for brancheskiftere og nyledige til SOSU-uddannelsen?

Svar: AUB beregner et tilskud pr. uddannelsesaftale, når alle ansøgninger er indsendt. Tilskuddet pr. uddannelsesaftale fastsættes som udgangspunkt til 10.000 kr. pr. aftale, men vil blive nedjusteret, hvis det samlede tilskud overstiger puljen på 10 mio. kr.

*Yderligere initiativer til rekruttering på SOSU-området*

1. Hvilke yderligere initiativer er der på SOSU-området

Svar: Der er afsat 30 mio. kr. til yderligere initiativer på SOSU-området. KL er ved at drøfte med staten og FOA, hvilke yderligere initiativer der skal sættes i værk for midlerne. KL forventer, at puljen udmøntes mhp. at kommunerne kan iværksætte og styrke indsatsen inden for sprog, kultur og læringsstøttede initiativer i praktiktikken mhp. at sikre høj kvalitet i uddannelsesforløbene samt øget gennemførsel. Det er forventningen at midlerne frit kan anvendes til fx særlig sprogstøtte og undervisning under praktikken på fx VUC eller SOSU-skolen. Midlerne forventes opgjort og udmøntet 1. november 2020 på baggrund af endnu ikke fastlagte objektive kriterier. Så snart der ligger en aftale opdateres vejledningen.